Riippumattoman Novaja Gazeta -lehden mukaan suunnitelma laadittiin viikko ennen presidentti Viktor Janukovytšin kukistumista.

Kaksi ihmistä sai surmansa ja useita haavoittui pommi-iskussa Harkovan kaupungissa Itä-Ukrainassa 22.helmikuuta 2015. © AP / LEHTIKUVA

Moskovassa ilmestyvän riippumattoman Novaja Gazeta-lehden vastaava päätoimittaja Dmitri Muratov kertoo saaneensa haltuunsa asiakirjoja, jotka todistavat, että Ukrainan sota suunniteltiin viime vuoden helmikuussa Moskovassa. Hänen mukaansa väliintuloa perustellaan papereissa kaasuputkien ja maakaasun tärkeän markkina-alueen suojelemisella.

Suunnitelman laatimiseen osallistui ilmeisesti kansallismielinen ortodoksi-oligarkki Konstantin Malofeev, jonka väitetään rahoittaneen Krimin ja Itä-Ukrainan kapinallisia.

Malofeev on luonut omaisuutensa investointipankkiirina ja hän kuuluu viime vuosina vaikutusvaltaansa Kremlissä kasvattaneisiin äärikonservatiivisiin piireihin. Lehtitetojen mukaan Donetskin ”kansantasavallan” johtajana viime vuonna toiminut Aleksandr Borodai ja kapinallisjoukkoja viime kesään asti johtanut Igor Girkin eli Strelkov ovat hänen entisiä työntekijöitään.

Muratov kertoi Ukrainan sotaan liittyvästä suunnitelmasta riippumattoman Eho Moskvy-radioaseman haastattelussa. Hän sanoi luottavansa ”ehdottomasti” dokumenttien aitouteen. Novaja Gazeta aikoo julkistaa ne kokonaisuudessaan keskiviikkona.

”Asiakirjan laatineet ihmiset ovat lahjakkaita ja häikäilemättömiä. He hallitsevat poliittisen juonittelun”, Muratov sanoi haastattelussa.

Hänen mukaansa suunnitelma laadittiin viime vuoden helmikuussa, runsas viikko ennen kuin presidentti Viktor Janukovytš pakeni Kiovasta Venäjälle. Sen avulla oli tarkoitus varmistaa, että Itä-Ukraina liittyy ”tavalla tai toisella” Venäjään.

Tärkeinä alueina mainitaan muun muassa Krimin niemimaa ja Donetskin pohjoispuolella sijaitseva Harkovan teollisuuskaupunki, jota kapinalliset eivät ole saaneet haltuunsa. Kaupungissa järjestettyyn rauhanmarssiin tehtiin sunnuntaina pommi-isku, jossa kuoli ainakin kaksi ihmistä.

Ukrainan turvallisuuspalvelu SBU on pidättänyt iskusta epäiltynä neljä Ukrainan kansalaista. SBU:n mukaan he saivat koulutuksensa Venäjän Belgorodissa.

Novaja Gazetan hallussa olevissa papereissa luonnostellaan myös Kremlin diplomaattista strategiaa. Sen mukaan Ukrainasta on tehtävä liittovaltio, jonka itäiset osavaltiot liitetään Venäjän johtamaan Euraasian unioniin.

Muratovin johtama Novaja Gazeta on suhtautunut erittäin kriittisesti Venäjän sotaretkiin Tšetšeniassa ja Ukrainassa. Lehden kuuluisin toimittaja Anna Politkovskaja ammuttiin vuonna 2006 kotiovelleen Moskovassa. Myös neljä muuta toimittajaa on tapettu.

Novaja Gazetan varapäätoimittaja Sergei Sokolov joutui muutama vuosi sitten pakenemaan Ukrainaan, kun Venäjän rikostutkintakomitean johtaja Aleksandr Bastrykin uhkasi hänen henkeään ja tämän aseistautuneet henkivartijat kyyditsivät hänet metsään Moskovan ulkopuolelle. Bastrykin oli loukkaantunut Sokolovin kirjoittamasta artikkelista, jossa arvosteltiin viranomaisten toimintaa mafian tekemän joukkomurhan tutkinnassa. Sokolov ja Bastrykin ovat sittemmin sopineet riitansa.

Ukrainan turvallisuuspalvelun SBU:n johtaja Valentin Nalivaytšenko väittää puolestaan, että presidentti Vladimir Putinin avustaja Vladislav Surkov johti Kiovan itsenäisyyden aukiolla vuosi sitten tehtyä joukkomurhaa, jossa kuoli yli sata ihmistä. Hän kertoo saaneensa tiedon turvallisuuspalvelun Alfa-yksikköön kuuluneiden työntekijöiden kuulusteluissa.

”He antoivat konkreettisia tietoja ulkomaisista tarkka-ampujista, jotka tähtäsivät sekä mielenosoittajia että poliiseja”, Nalivaytšenko sanoi viime torstaina Ukrainan televisiossa.

Ukrainan presidentti Petro Porošenko kertoi viime perjantaina Maidanin uhrien muistotilaisuudessa, että ampumiskäskyn antoi venäläinen upseeri. Hänen mukaansa SBU:n keräämät todisteet perustuvat salakuuntelunauhoihin Janukovytšin ja venäläisten käymistä puhelinkeskusteluista.

Ukrainan viranomaiset eivät ole julkistaneet Maidanin ampumisia koskevia tutkimuksia. Ukrainan on syyttänyt murhista Janukovytšin turvallisuusjoukkoja. Venäjällä on annettu ymmärtää, että ampujat olivat Maidanin äärioikeistolaisia mielenosoittajia, jotka pyrkivät aiheuttamaan sekasortoa syöstäkseen Janukovytšin vallasta.

Päivitetty 23.2. 13:15. Korjattu Nalivaytšenkon lausuntoa.